Yiwet n teswiɛt, awdent ɣer kra n tiɣilt akken yezra, ḍillent-as, walint, -am tid ara yeɣlin fell-as, ur bnint, -tibḥirt ! Aremmuɛ n tzantin ; ttejur nniden mkul ssenf ; leḥcic d azgzaw ! yernu, yewt-itt-id s yin am ubeḥri d asemmad yettraḥen d aman ! Akken wwdent, kecment ɣer tlemmast n lejnan, am win akken ara kecment ljennet : walint akka n wakka, rrent-d s lexbar ulac ula d yiwen lɛebd. Teqqen Fadma aɛudiw, ɛeddint ddukklent ɣer wemkan i deg slant yekka-d ssut ucercur n waman. Awdent, afent sin yemdunen akka, wa tama n wa, mkul yiwen s lɛinser-is. Sakin, segmi ḥarent, yenɣa-tent fad, ɛnunt mkul yiwet yiwen, swant almi rwant. Akken d imi tt-id yuɣal leɛqel, am tid ara d yuɣal ula d rruḥ, teqqim Fadma a la teslufuy yak i teḥcicin d tijeǧigin-nni i yas-d yezzin, tettawi-tent s imi-s am tin ara yebɣun a tent-tečč d lmakla. Taswiɛt tenṭeq ɣer ɛicuca, tenna-as : -Wellah, imi ncedha aman, tura atna ɛumen, meqar ar d anneccucef !